**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.04.2019, ora 08.00 –01.05.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.05.2019, ora 7.00**

**RÂURI**

**Institutul Naţional de Hidrologie şi Gospodărire a Apelor (I.N.H.G.A.) a emis în data de 30.04.2019, la ora 13.45, atenţionarea hidrologică nr. 8 – COD GALBEN, valabilă în intervalul 30.04.2019, ora 16.00-01.05.2019, ora 18:00, vizând producerea de scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de debite și niveluri, cu posibile depășiri ale COTELOR DE ATENŢIE** pe râurile din bazinele hidrografice: Viseu, Iza, Tur, Someş, Crasna, Barcău, Crişul Repede, Crişul Negru, Crişul Alb, Mureş, Bega, Timiş, Bârzava, Caraş, Nera, Cerna, Suceava, Moldova, Bistriţa, Jijia**. Fenomenele se pot produce cu probabilitate și intensitate mai mare pe unele râuri mici din judeţele Cluj, Bihor, Hunedoara, Caraş – Severin, Suceava şi Neamţ.**

Această atenţionare hidrologică a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: Alba, Arad, Bihor, Bistriţa-Năsăud, Botoşani, Caraş-Severin, Cluj, Harghita, Hunedoara, Iaşi, Maramureş, Mureş, Neamţ, Satu Mare, Sălaj, Suceava şi Timiş (17 prefecturi) – COD GALBEN.*

**Debitele au fost în creștere** ca urmare a precipitaţiilor căzute în interval şi propagării, exceptând râurile din Dobrogea, unde au fost relativ staţionare.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinul Vișeu, bazinul superior al Ialomiţei, bazinul superior şi mijlociu al Bistriței şi pe râurile din Dobrogea și mai mici (sub 30%) pe râurile din bazinele râurilor: Crasna, Târnava Mică, Bârlad şi Jijia.

**În interval au fost emise şase Atenţionări cod Galben şi o Avertizare de Fenomene imediate cod Portocaliu.**

**Este în vigoare Atenţionarea Hidrologică nr. 8 din 30.04.2019.**

Se situează **peste COTELE DE ATENŢIE** râurile la staţiile hidrometrice: Almaş – Almaşu (160+16)-jud.SJ, Bistra – Obreja (85+50)-jud.CS, Nădrag – Nădrag (-40+19)-jud.TM şi Valea Mare – Reşita (130+4)-jud.CS.

**Debitele vor fi în creștere** ca urmare a precipitaţiilor prognozate şi propagării, exceptând râurile din Dobrogea, unde vor fi relativ staţionare.

Sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de debite și niveluri pe unele râuri din nordul, vestul, centrul şi estul ţarii, cu posibile depășiri ale **COTELOR DE ATENŢIE**, datorită precipitaţiilor prognozate şi propagării.

**Se menţine în vigoare Atenţionarea Hidrologică nr. 8 din 30.04.2019.**

**DUNĂRE**

**Debitul la intrarea în ţară** (secţiunea Baziaş) în intervalul 30.04.-01.05.2019 **a fost în creştere, având valoarea de 4800 m3/s**, sub media multianuală a lunii **aprilie (7900 m3/s) şi a a lunii mai (7250 m3/s).**

**În aval de Porţile de Fier debitele au fost în creștere pe sectorul Gruia – Calafat și în scădere pe sectorul Bechet – Tulcea.**

**Debitul la intrarea în ţară** (secţiunea Baziaş) **va fi creştere (5000 m3/s).**

**În aval de Porţile de Fier debitele vor fi în creştere pe sectorul Gruia – Tr.Măgurele şi în scădere pe sectorul Zimnicea – Tulcea**.

**2.** **Situaţia meteorologică în intervalul 30.04.2019, ora 08.00 –01.05.2019, ora 06.00**

**A.N.M.** a emis în data de 30.04.19, ora 11:00, o **Informare Meteorologică vizând perioade cu instabilitate atmosferică accentuată, intensificări ale vântului pentru cea mai mare parte a ţării şi o Atenţionare Cod Galben, 2 Mesaje, vizând cantități de apă însemnate, respectiv intensificări susținute ale vântului după cum urmează:**

**INFORMARE METEOROLOGICĂ**: **În intervalul menționat, în cea mai mare parte a țării vor fi perioade cu instabilitate atmosferică accentuată ce se va manifesta prin averse cu caracter torențial, descărcări electrice, intensificări ale vântului cu aspect de vijelie și căderi de grindină. Cantitățile de apă vor depăși, în perioade scurte de timp sau prin acumulare, 15...25 l/mp.**

**Astfel de fenomene vor fi mai frecvente și mai intense în regiunile nordice, nord-estice, vestice și centrale, iar în a doua parte a zilei de marți (30 aprilie) și la începutul nopții de marți spre miercuri (30 aprilie/01 mai) în zona Carpaților Meridionali și de Curbură, precum și în Muntenia, Moldova și Dobrogea.**

**În cursul zilei de 1 mai, vântul va avea local și temporar intensificări în majoritatea regiunilor, cu rafale în general între 45 și 55 km/h.**

**ATENŢIONARE METEOROLOGICĂ Cod Galben:**

**- Mesaj1: În intervalul 30.04.2019, ora 15:00-01.05.2019, ora 10:00, în noaptea de marți spre miercuri (30 aprilie/01 mai) și la începutul zilei de miercuri (1 mai) în Maramureș, jumătatea de nord a Moldovei, Transilvaniei și Crișanei și local în zona de munte, în intervale scurte de timp sau prin acumulare, se vor înregistra cantități de apă ce vor depăși 25 l/mp și izolat 40...50 l/mp.**

**În intervale scurte de timp sau prin acumulare, se vor înregistra cantități de apă ce vor depăși 25...30 l/mp și punctiform 35...40 l/mp.**

**Mesaj 2: În intervalul menționat, 01.05.2019, ora 10.00-21.00, vântul va avea intensificări susținute în cea mai mare parte a Olteniei, Munteniei, Dobrogei, precum și în sudul Moldovei, cu rafale de 55....65 km/h și temporar 70...75 km/h.**

***Notă:*** *În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj.*

Aceste 2 Mesaje: **Informarea Meteorologică şi ATENŢIONAREA METEOROLOGICĂ Cod Galben,** au fost transmise de către Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către următoarele Comitetele Judeţene pentru Situaţii de Urgenţă:*

***-*** *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea Şi Municipiul Bucureşti**(Toate prefecturile - 42 de prefecturi);*

***Mesaj1-*** *Alba, Arad, Bacău, Bihor, Bistriţa-Năsăud, Botoşani, Caraş-Severin, Cluj, Harghita, Hunedoara, Iaşi, Maramureş, Mureş, Neamţ, Satu Mare, Sălaj, Suceava şi Timiş (18 prefecturi) - COD Galben.*

***Mesaj2-*** *Argeş, Brăila, Buzău, Călăraşi, Constanţa, Dâmboviţa, Dolj, Galaţi, Giurgiu, Gorj, Ialomiţa, Ilfov, Mehedinţi, Olt, Prahova, Teleorman, Tulcea, Vâlcea, Vrancea şi Municipiul Bucureşti (20 prefecturi) - COD Galben.*

**În ţară,** vremea a fost instabilă în cea mai mare parte a țării. Instabilitatea atmosferică a fost mai accentuată în a doua parte a zilei în regiunile sudice, sud-estice, parțial în cele centrale, dar și în zona Carpaților Meridionali și de Curbură unde au fost înnorări temporar accentuate, averse și cu caracter torențial, însoțite de frecvente descărcări electrice, de intensificări ale vântului cu rafale în general de 55...65 km/h, dar temporar și peste 75...85 km/h, ce au luat aspect de vijelie - consemnate fiind cele de pe raza localităților Turnu Măgurele, Alexandria, Călărași și Râmnicu Sărat. ***În zona localității Drajna din județul Călărași a fost tornadă***. De asemenea s-au semnalat și căderi de grindină în județele Mehedinți, Teleorman, Ilfov, Călărași, Buzău, Vrancea, Alba și Covasna. În restul teritoriului cerul a fost mai mult noros, temporar a plouat mai ales sub formă de aversă și doar izolat au fost fenomene electrice. La munte, la altitudini de peste 1700 m au fost precipitații mixte. În perioade scurte de timp sau prin acumulare s-au înregistrat cantități de apă local de peste 15...20 l/mp și pe suprafețe mici peste 30...40 l/mp în Banat, Crișana, Transilvania, nordul Moldovei și la munte. Stratul de zăpadă mai era prezent pe arii restrânse doar în zona montană înaltă și măsura în platformele stațiilor meteorologice până la 173 cm la Bâlea-Lac. Temperaturile maxime au caracterizat o vreme rece în majoritatea regiunilor, exceptând cele sud-estice unde a fost mai cald decât în mod obișnuit și au fost cuprinse între 11 grade la Dumbrăvița de Codru și 26 de grade la Fetești, Cernavoda și Medgidia. La ora 06 se înregistrau valori termice situate între 4 grade la Câmpeni și 13 grade la Sulina, Constanta-dig și Gura Portiței.

**Observații**: *începând de ieri dimineață de la ora 06 au fost în vigoare* ***40 mesaje pentru fenomene meteorologice periculoase imediate****,* ***15 avertizări cod portocaliu****, 10 emise de către CNPM București, 3 emise de către SPRV Bacău și câte una emisă de către SRPV Sibiu și SRPV Timișoara și* ***24 atenționări cod galben****, 10 emise de către CNPM București, 5 emise de către SRPV Sibiu, 4 emise de către SRPV Constanța, câte 2 emise de către SRPV Craiova și SRPV Bacău și 1 de către SRPV Timișoara și* ***o informare*** *emisă de către CNPM București.*

**La Bucureşti,** vremea a fost caldă, dar și în general instabilă. Instabilitatea atmosferică s-a manifestat în orele după-amiezii prin înnorări temporar accentuate, intensificări ale vântului cu rafale în general de 55...60 km/h, în unele cartiere căderi de grindină de mici dimensiuni, averse și trecător descărcări electrice. În restul intervalului cerul a fost variabil, iar vântul a suflat slab și moderat. Temperatura maximă a fost de 22 de grade la Afumați și Băneasa și 23 de grade la Filaret, iar la ora 06 se înregistrau 9 grade la Filaret și Băneasa și 10 grade la Afumați.

**3. Prognoza meteorologică în intervalul 01.05.2019, ora 08.00 –02.05.2019, ora 08.00**

**În ţară,** vremea va fi în general instabilă, iar valorile termice diurne se vor situa sub cele caracteristice datei în cea mai mare parte a țării. Mai ales în prima parte a intervalului cerul va avea înnorări temporar accentuate și va ploua în regiunile nordice, estice, centrale, precum și în zonele de deal și de munte și pe arii restrânse în restul teritoriului. Vor fi mai ales averse, trecător însoțite de descărcări electrice, iar izolat cantitățile de apă vor depăși 15...20 l/mp. La munte, mai ales la altitudini de peste 1800 m, precipitațiile vor fi mixte. **Vântul va avea intensificări susținute pe parcursul zilei în cea mai mare parte a Olteniei, Munteniei, Dobrogei, precum și în sudul Moldovei, cu rafale de 55....65 km/h și temporar 70...75 km/h,** în timp ce în restul teritoriului local și temporar se vor atinge viteze în general între 45 și 55 km/h. Temperaturile maxime se vor încadra, în general, între 10 și 20 de grade, iar cele minime vor fi cuprinse între 2 și 11 grade.

**La Bucureşti,** vremea va fi vântoasă și răcoroasă. Vântul va avea intensificări pe parcursul zilei când la rafală se vor atinge viteze de 55...65 km/h. Cerul va fi temporar noros și trecător vor fi condiții de ploaie. Temperatura maximă se va situa în jurul valorii de 18 grade, iar cea minimă va fi de 8...10 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 30 aprilie 2019 ora 21 – 01 mai 2019 ora 21, PENTRU ALTITUDINI MAI MARI DE 1800 m.**

**TABEL RISCURI DE AVALANŞE PENTRU ALTITUDINI MAI MARI DE 1800 m**

**Buletin**

|  |  |
| --- | --- |
| ***Masive:*** | ***PESTE 1800 m*** |
| **FĂGĂRAŞ** | **RISC ÎNSEMNAT (3)** |
| **BUCEGI** | **RISC ÎNSEMNAT (3)** |
| **ȚARCU – GODEANU şi PARÂNG - Șureanu** | **RISC MODERAT (2)** |
| **Grupa Nordică a Carpaților Orientali**  **(zona Munților Rodnei) şi Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC MODERAT (2)** |

**Evoluția vremii în ultimele 24 de ore:**

Vremea s-a încălzit ușor față de ziua anterioară, fiind normală termic pentru această perioadă. Cerul a devenit mai mult noros și pe arii relativ extinse s-au semnalat precipitații sub formă de ploaie în zonele joase, iar în zonele înalte au predominat lapovița și ninsoarea. Precipitațiile au avut mai ales caracter de aversă și au fost însoțite izolat și de descărcări electrice. Vântul a suflat slab și moderat, cu unele intensificări izolate, ce au atins temporar 50-60 km/h în zonele de creastă din Carpații Meridionali. Local s-a semnalat ceață. Stratul de zăpadă a scăzut în zonele mai joase cu 1 la 9 cm, iar în zonele înalte de creastă din Carpații Meridionali a crescut cu până la 6 cm (Țarcu).

**Grosimea stratului de zăpadă în 30.04.2019, ora 15:**

Carpații Meridionali: 171 cm Bâlea-Lac, 111 cm Vf. Omu, 42 cm Vf. Țarcu,

Carpații Orientali: 30 cm Vf. Lăcăuți, 20 cm Vf. Călimani, 22 cm Vf. Ceahlău-Toaca, petice la Iezer - Vf. Pietrosul Rodnei

Carpații Occidentali: petice la Vf. Vlădeasa și Stâna de Vale.

**EVOLUŢIA VREMII ÎN INTERVALUL: 30.04.2019 ora 21 – 01.05.2019 ora 21:**

Vremea va fi în general instabilă și se va răci ușor. Cerul va fi mai mult noros și pe arii relativ extinse se vor semnala ploi ce vor avea și carcater torențial, însoțite izolat de descărcări electrice. Cantitățile de apă vor depăși, în intervale scurte de timp sau prin acumulare, local 15-20 l/mp și izolat 30...40 l/mp în Carpații Orientali. În zona înaltă precipitațiile vor fi mixte, predominant ninsoare la peste 2000 m. Vântul va sufla slab și moderat, cu intensificări locale, cu viteze ce vor depăși temporar 45-55 km/h, iar în zonele de creastă 80 km/h, izolat viscolind zăpada. Local se va semnala ceață.

**Temperaturi prognozate pentru intervalul 30.04.2019 ORA 21 – 01.05.2019 ORA 21:**

Peste 1800 m: temperaturi minime: -6 la -2 gr.C; temperaturi maxime: -4 la 2 gr.C

Sub 1800 m: temperaturi minime: -2 la 4 gr.C; temperaturi maxime: 2 la 8 gr.C

**STABILITATEA şi EVOLUŢIA STRATULUI de ZĂPADĂ:**

**a). în masivul Făgăraș:**

**La altitudini mai mari de 1800 m: RISC ÎNSEMNAT (3)**

Precipitațiile mixte (predominant ninsori la peste 2000 metri), moderate cantitativ, vor îngreuna suplimentar stratul actual de zăpadă, umezit în partea sa superioară. În interiorul stratului se găsesc numeroase cruste de gheață care se pot constitui în paturi de alunecare pentru straturile superioare. În aceste condiții, pe pantele suficient de înclinate, unde s-a menținut zăpada din depozitele vechi, se vor semnala curgeri și avalanşe ce pot antrena în cazuri izolat și straturi din profunzime, riscul fiind amplificat chiar și la supraîncărcări slabe.

**b). în masivul Bucegi:**

**La altitudini mai mari de 1800 m: RISC ÎNSEMNAT (3)**

Precipitațiile mixte moderate cantitativ, de peste 10-15 l/mp, (predominant ninsori la peste 2000 metri), vor îngreuna suplimentar stratul actualul de zăpadă, umezit atât la suprafață cât şi în profunzime. În interiorul stratului se găsesc numeroase cruste de gheață care se pot constitui în paturi de alunecare pentru straturile superioare. În aceste condiții, pe pantele suficient de înclinate și pe văile umbrite unde s-a menținut zăpada din depozitele vechi, se pot semnala curgeri și avalanşe ce pot antrena în cazuri izolat și straturi din profunzime, riscul fiind amplificat la supraîncărcări oricât de mici.

**c).** **în masivele Țarcu – Godeanu şi masivul Parâng – Șureanu:**

**La altitudini mai mari de 1800 m: RISC MODERAT (2)**

Precipitațiile mixte, moderate cantitativ, predominant ninsori la peste 2000 metri, vor îngreuna suplimentar stratul de zăpadă. umezit atât la suprafață cât şi în profunzime. În profunzime stratul este compactat, cu mai multe cruste subțiri de gheață intercalate. Pe pantele înclinate, unde persistă acumulările vechi de zăpadă și pe văile umbrite se mai pot declanșa izolat curgeri de zăpadă, riscul fiind amplificat la supraîncărcări.

**d). în Grupa Nordică a Carpaților Orientali (zona Munților Rodnei) şi în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC MODERAT (2)**

Precipitațiile mixte însemnate cantitativ, de peste 20 l/mp, (predominant ninsori la peste 2000 metri), vor îngreuna suplimentar stratul actualul de zăpadă, umezit atât la suprafață cât şi în profunzime. În profunzime stratul este compactat, cu mai multe cruste subțiri de gheață intercalate. Pe pantele înclinate, unde persistă acumulările de zăpadă, se pot declanșa izolat curgeri, sau avalanșe sub acțiunea precipitațiilor recente, riscul fiind amplificat la supraîncărcări oricăt de slabe.

**NOTĂ: Între 1600-1800 m, izolat pe firul văilor sau pe alte pante înclinate cu zăpadă rămasă din depozitele vechi se mai pot declanșa curgeri sau avalanşe de topire. La altitudini de sub 1600 m stratul este discontinuu sau topit.**

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (**2**) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Ialomita Buzau inf. despre o poluare de la Rafinăria Vega, cu irizaţii petroliere pe pârâul Dâmbu, Mun. Ploieşti, jud Prahova în data de 30.04.19, ora 16.30. Se intervine cu absorbant. Poluarea este datorită precipitaţiilor abundente în zonă.**

**A.B.A Prut Bârlad** informează că în data de **30.04.19, ora 10.30, s-a observat o mortalitate pisicicolă, specie de crap, caras, chinezesc) de dimensiuni 10 - 60 cm, din cauze necunocute pe Acumularea Tansa, zona loc. Tansa Belceşti, judeţul Iaşi**. Echipa SGA Iaşi a prelevat probe.

Rezultatele analizelor fizico-chimice din data de 30.04.2019 efectuate in Laboratorul Calitatea Apei al A.B.A. Prut-Barlad Iasi sunt urmatoarele:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Data | Punct recoltare | Indicatori calitate | | | | | | | | |
| T apa | T aer | O2 dizolvat | Grad saturaţie oxigen | CCO-Cr (mg/l) | pH (unit.pH) | N-NH4+ | NH4+ | NH3 neionizat |
| 30.04.2019 | Priza Baraj probă de la suprafaţă, ac Tansa | 17.7 | 16 | 8.43 | 91.23 | 72.23 | 8.54 | 0.037 | 0.048 | 0.007 |
| Priză baraj proba de la aprox. 3,5 metri adâncime, ac Tansa | 16 | 16 | 8.16 | 85.35 | 100.75 | 8.4 | 0.072 | 0.093 | 0.012 |
| Mal stâng 100 metri amonte priza - ac. Tansa | 18 | 16 | 8.78 | 95.64 | 95.05 | 8.45 | 0.038 | 0.049 | 0.007 |
| Amonte intrare acumulare Tansa | 15 | 16 | 10.3 | 105.12 | 76.04 | 8.40 | 0.09 | 0.116 | 0.014 |

În urma deplasării în teren s-a constatat **fenomenul de mortalitate piscicolă, aceasta fiind cauzată de variaţiile de temperatură înregistrate într-un interval scurt de timp de vreme apărută la anumite specii de peşti (crap, chinezesc, caras), la înregistrarea unor temperaturi de peste 21 grC**, fapt ce a determinat descompunerea nămolului organic şi descompunerea amoniului organic de pe fundul râului provenit anterior de la deversările de ape uzate din amonte. Personalul SC ACVACOM SRL a colectat peştele mort în vederea depozitării şi distrugerii conform prevederilor legale şi acţionează în continuare pentru colectarea peştelui mort ce va fi adus de valuri la suprafaţă.

Reprezentanţii ABA Prut-Barlad -SGA Iaşi continuă verificarile în teren în vederea identificării cauzelor mortalităţii piscicole din acumularea Tansa - Belceşti.

**2.3. Pe Marea Neagră**

**ABA Dobrogea Litoral** informează că **în data de 30.04.2019, s-a semnalat prezenţa unui delfin eşuat pe plaja Midia-Corbu**, jud Constanţa. Au fost informate conform protocolului de colaborare INCDM Grigore Antipa şi ONG Mare Nostrum pentru identificare specie. A fost anunţată SGA Constanţa pentru a fi ridicat de pe plajă.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 24.04.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**IGSU** a informat despre **producerea, în data de 30.04.2019, a unui incendiu la turnătoria din fabrica de volane din zona Mun. Timişoara, jud Timiş**. ISU Timişoara a intervenit cu mai multe autospeciale pentru lichidarea incendiului. Incendiul se manifesta cu degajare de fum gros în atmosferă. Prin sistemul RO-ALERT, cetăţenii din zonă au fost sfătuiţi ca pe durata intervenţiei pompierilor să nu se deplaseze pe străzi. Incendiul a fost lichidat într-o oră.

1. **În domeniul solului şi vegetaţiei**

**ABA Siret-Băcau** informează că **în data de 30.04.2019, ora 08.40, au apărut scurgeri de apă cu ţiţei din sol, pe o lungime de 600 ml, în zona Tasbuga din com. Asău**, jud Bacău. Reprezentanţii OMV Petrom SA Asset VIII Moldova Nord, au precizat că aceste fenomene au fost identificate în zona alunecărilor de teren din anii 1980. S-au luat masuri de diminuare a impactului.

OMV Petrom menţionează că nu au fost identificate zone cu apă de suprafaţă în care a ajuns amestecul de apă cu ţiţei.

Au fost informate: SGA Bacău,GNM-CJ Bacău, ISU Bacău şi loc. Asău.

Incidentul a fost identificat la cca 900 m faţă de parcul central Tasbuga, scurgerile au fost identificate pe o lungime de aprox. 600 ml, cu o acumulare pe o suprafaţă de cca 100 mp, în zona neexistând sonde active sau facilităţi ale OMV Petrom;

- s-a intervenit cu 2 echipe de muncitori in numar de 12, care au montat 4 baraje absorbante pentru reţinerea produsului petrolier în vederea diminuării impactului;

- echipele de intervenţie lucrează în continuare pentru colectarea intregii cantităţi de produs petrolier şi pentru igienizarea terenului;

- datorită zonei accidentate, intervenţia se desfăşoară cu dificultate, ceea ce implică o perioadă mai îndelungată de timp, nu se poate interveni mecanizat;

În urma controlului reprezentantul SGA Bacau a constatat că nu a fost afectat cursul de apă r. Asău. SC OMV Petrom SA va finaliza operaţiunea de intervenţie în zona incidentului. S-a intervenit iniţial şi pentru montarea unor baraje de funie absorbantă.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.04.2019 - 25.04.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare și Resurse Umane**